שאלתם יעקב נתן כל נכסיו לשמעון בשטר מתנת בריא גופא מהיום ופירי לאחר מיתה ומת הבן בחיי האב וחזרו לאב הנכסים לפי שלא היו לו בנים לשמעון. ולאחר זמן נתן יעקב כל נכסיו לדינה בתו ונפטר לבית עולמו ואחר פטירתו החזיק' דינה בתו בקרקעות שני חזקה ומתה והניחה בנים קטנים שהחזיקו בקרקעות לאחר מיתתה. ועכשיו באו היתומים למכור מן הקרקעות והכריזום כי כן מנהג בעיר. והוציא ראובן בנו של יעקב הנז' שטר המתנה שעשה יעקב לשמעון אחיו והוציא גם כתב ידו של שמעון מקויים בעדים מעידים על חתימתו שנתן לו כל נכסיו וכל זכות שהיה לו במתנה הנז'. וטוען שהנכסים הם שלו ושלא כדין החזיקה בהם דינה אחותו ובניה אחריה. ויורשי דינה טוענין כי הנכסים מאמם היו או מחמת יעקב אביה שנתנם לה. או שמא לקחתם מראובן אחיה שהרי החזיקו בהם שני חזקה והחזקה שהחזיקה בהם היא שראובן היה דר במקצת הבתים בבית מיוחד לעצמו מפני שהיו מחצית הבתים שנתן לו אביו ודינה היתה דרה בבית א' מן הבתים לעצמה. והם טוענים כי לפחות אותם בתים שהחזיקה בהם אמם שלהם דשמא לקחתם מראובן אחיה אפי' יהיה כדבריו ששמעון אחיו נתנם לו הודיעני הדין עם מי.